paragraph_text: Nek se širi vira Isusova je četrdesetprvi album grupe Gori Ussi Winnetou a na njemu gostuju grupe One Piece Puzzle, KUD Idijoti i Wuollahee. Album je hommage listu Feral Tribuneu i Predragu Luciću koji je autor svih tekstova, već ranije objavljenih u Feralu. Glavne teme albuma jesu Crkva i (samo u manjoj mjeri) Kršćanstvo. Na tapetu su nelogičnosti tzv. kršćanskog života u današnjem društvu: (ne)radna nedjelja, protivljenje kontracepciji i jogi, profani sadržaji na televiziji, sljubljenost Crkve i vojske, lustracija, seksualnost u crkvenim redovima. Na albumu nalazimo i parodiju na molitvu Oče naš (Panzer noster), Internacionalu (Fraternacionala), kao i na Runjićevu 'Piva klapa ispo volta' (Šoto voče piva papa).